b'\n_START_ARTICLE_\nVenla Harju\n_START_SECTION_\nEl\xc3\xa4m\xc3\xa4 ja urheilu-ura\n_START_PARAGRAPH_\nHarju voitti keskimatkan nuorten maailmanmestaruuden vuonna 2008. Pyrinn\xc3\xb6n joukkueessa h\xc3\xa4n on voittanut Venlojen viestin vuonna 2010 ja Tiomila-viestin vuonna 2011. Vuonna 2011 Niemi saavutti lis\xc3\xa4ksi sprintin SM-pronssia ja oli Pyrinn\xc3\xb6n joukkueessa Venlojen viestiss\xc3\xa4 toinen. H\xc3\xa4net valittiin loppukes\xc3\xa4st\xc3\xa4 ensimm\xc3\xa4isiin aikuisten arvokilpailuihinsa, Ranskan MM-kilpailuihin, sprinttimatkalle. Sprintiss\xc3\xa4 h\xc3\xa4n sijoittui 16:nneksi 1.11 minuuttia voittaja Linnea Gustafssonille h\xc3\xa4vinneen\xc3\xa4. Syyskuussa h\xc3\xa4n voitti Pyrinn\xc3\xb6n joukkueessa viestin SM-kultaa._NEWLINE_Kev\xc3\xa4\xc3\xa4ll\xc3\xa4 2012 Harju suunnisti Pyrinn\xc3\xb6n kolmanneksi sijoittuneessa Tiomila-joukkueessa. H\xc3\xa4net valittiin Suomen joukkueeseen Ruotsissa k\xc3\xa4yt\xc3\xa4viin EM-kilpailuihin, joissa h\xc3\xa4n sijoittui sprintiss\xc3\xa4 toiseksi parhaana suomalaisena kymmenenneksi ja keskimatkalla 34:nneksi. Viestiss\xc3\xa4 Niemi suunnisti Suomen kahdeksanneksi sijoittuneessa kakkosjoukkueessa. Kes\xc3\xa4kuussa Niemi voitti Tampereella k\xc3\xa4ydyn sprintin MM-kilpailukatsastuksen, ja h\xc3\xa4net valittiin Sveitsiss\xc3\xa4 k\xc3\xa4ytyihin kisoihin, joissa h\xc3\xa4n asetti tavoitteekseen sijoittumisen sprintiss\xc3\xa4 kymmenen parhaan joukkoon. MM-kilpailujen sprintiss\xc3\xa4 Niemi aloitti omasta mielest\xc3\xa4\xc3\xa4n rauhallisesti ja pystyi koventamaan juoksuaan loppua kohden. Parista virheest\xc3\xa4 huolimatta h\xc3\xa4n sijoittui parhaana suomalaisena kuudenneksi j\xc3\xa4\xc3\xa4den pronssimitalista 11,4 sekuntia. Voittaja Simone Nigglist\xc3\xa4 Niemi j\xc3\xa4i 55,7 sekuntia. Niemi osallistui Sveitsiss\xc3\xa4 viel\xc3\xa4 henkil\xc3\xb6kohtaiselle pitk\xc3\xa4lle matkalle, jolla oli kymmenes. H\xc3\xa4net valittiin my\xc3\xb6s Suomen viestijoukkueen avausosuudelle, jolta h\xc3\xa4n saapui vaihtoon viidenten\xc3\xa4 13 sekuntia johtaneesta joukkueesta j\xc3\xa4\xc3\xa4neen\xc3\xa4. Suomen toisen osuuden suunnistaja Merja Rantanen kuitenkin ep\xc3\xa4onnistui, ja Minna Kauppi toi Suomen maaliin viidenten\xc3\xa4. Elokuun lopulla Niemi suunnisti pitk\xc3\xa4n matkan SM-pronssia, ja syyskuussa h\xc3\xa4n uusi Pyrinn\xc3\xb6n joukkueessa viestin Suomen mestaruuden._NEWLINE_Vuoden 2013 Harju avasi suunnistamalla Uudessa-Seelannissa maailmancup-avauksen keskimatkalla kuudenneksi ollen kilpailun paras suomalainen. Ennen MM-kilpailuja h\xc3\xa4n teki kovan harjoitusjakson, mik\xc3\xa4 n\xc3\xa4kyi v\xc3\xa4synein\xc3\xa4 suorituksina MM-kilpailuja edelt\xc3\xa4neiss\xc3\xa4 kilpailuissa. Vuokatin MM-kilpailuissa Niemi oli kuitenkin jo palautunut: h\xc3\xa4n saavutti viestiss\xc3\xa4 hopeaa ja sprintiss\xc3\xa4 pronssia sek\xc3\xa4 sijoittui keskimatkalla 14:nneksi._NEWLINE_Kev\xc3\xa4\xc3\xa4ll\xc3\xa4 2016 Harju kertoi blogissaan uupuneensa ja saaneensa keskivaikean masennuksen oireita viimeist\xc3\xa4\xc3\xa4n vuoden 2014 MM-kilpailuista l\xc3\xa4htien. Blogikirjoituksen aikoihin h\xc3\xa4nen suorituskykyns\xc3\xa4 oli alkanut palautua ennalleen._NEWLINE_Vuoden 2017 MM-kisoissa Harju oli sprintiss\xc3\xa4 nelj\xc3\xa4s, ja keskimatkalla h\xc3\xa4n suunnisti MM-pronssia._NEWLINE_Vuoden 2019 MM-kisoissa Harju suunnisti keskimatkalla pronssia._NEWLINE_Harju on edustanut Pyrint\xc3\xb6\xc3\xa4 my\xc3\xb6s yleisurheilussa. 5\xc2\xa0000 metrin ratajuoksussa h\xc3\xa4nen enn\xc3\xa4tyksens\xc3\xa4 on 27. elokuuta 2013 juostu 18.06 minuuttia. Tilastopajassa h\xc3\xa4nen paras tuloksensa on Tampereella 7. syyskuuta 2011 juostu 18.32,76 minuuttia.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHarju valmistui viiden laudaturin ylioppilaana Sammon keskuslukiosta. H\xc3\xa4n opiskeli bioteknologiaa Tampereen yliopistossa. H\xc3\xa4n avioitui valmentajansa, suunnistaja Antti Harjun, kanssa elokuussa 2015. Pariskunnalle syntyi tyt\xc3\xa4r lokakuussa 2018. Harju valmistui maisteriksi kev\xc3\xa4\xc3\xa4ll\xc3\xa4 2019 ja jatkoi Tampereen yliopistossa v\xc3\xa4it\xc3\xb6skirjatutkijana.'